# . Competència digital i comunicativa audiovisual

## L’aparell locomotor

Qui no s’ha preguntat mai: Com serà el cos per dins? Com són els pulmons? I el cor ? Actualment, i gràcies a les simulacions per ordinador, aquests dubtes queden ràpidament resolts. A continuació, us presentem una web on podeu visualitzar, amb tot tipus de detalls, la complexitat del cos humà.

La segona part d’aquesta pràctica mostra els passos a seguir per crear una “Cacera del tresor”. L’objectiu d’aquesta cacera és aprofundir en el coneixement de l’aparell locomotor, mitjançant la recerca i el treball en equip del vostre alumnat.

### Desenvolupament de la pràctica

#### La complexitat del cos humà

Obriu aquest enllaç http://www.visiblebody.com/ .

Primer els inconvenients: només es pot navegar amb l’explorer, està en anglès i cada vegada que carregueu la pàgina triga una mica, ara bé, val la pena, ja que podeu fer un espectacular viatge per l’interior del cos humà.

Cal registrar-se amb una adreça de correu vàlida. Per activar la pàgina envien un mail de confirmació (anoteu la contrasenya ja que cada cop que hi entreu,la demana). La primera vegada que hi entreu, un programa s’instal·larà al vostre ordinador.

##### Comencem a treballar

Veureu que la pantalla es divideix en dues parts, a la dreta podeu observar com es carreguen els diferents aparells del cos humà, a la dreta, per defecte, apareix l’esquelet. No cal esperar que es carreguin tots. Es pot començar a treballar de forma immediata.

Disposeu d’algunes eines per canviar l’aspecte. El podeu acostar, allunyar, girar en qualsevol direcció, canviar la visibilitat dels òrgans, etc…

Podeu anar triant sistemes i veure la seva composició. Cal clicar a sobre del quadrat de cadascun. Ofereix tres possibilitats: visible, invisible i transparent. Si cliqueu a sobre de cada òrgan, a la part esquerra es desplega una finestra amb el seu nom i el dibuix s’omple de color.

No cal dir que amb la possibilitat de “Captura de pantalla” i un programa d’edició d’imatges podeu obtenir …

Endavant! Descobriu tot el que pot oferir aquesta web.

Captureu una imatge de quasevol òrgan o aparell, que no sigui de l’aparell digestiu. Deseu el document amb el nom nomusuarixtec_m3p3.gif.

### La Cacera del tresor

Quin nom tant atractiu per al vostre alumnat! Potser serà bo saber-ne una mica més.

- Què són? Una “Cacera del tresor” és un tipus d’activitat didàctica molt senzilla que utilitzen els docents que integren Internet al currículum. Consisteix en un seguit de preguntes i una llista de direccions de pàgines web, de les quals es pot extreure o inferir les respostes. Jordi Adell. http://webquest.xtec.cat/WebCaceres/tresor.htm

- On trobar-les? Classificació de caceres http://webquest.xtec.cat/WebCaceres/clasi.htm

- Com crear-les? Generador de caceres . Només cal omplir els apartats destinats d’aquesta plantilla per poder crear la vostra pròpia cacera. http://www.aula21.net/cazas/cacera.htm

No us enganyeu, no és tant fàcil si voleu fer un bon treball. Cal pensar molt bé quin és el vostre objectiu. Cal buscar molt acuradament les webs on el vostre alumnat pugui trobar la informació. No heu de caure a la trampa de redactar preguntes on els nens i les nenes hagin de copiar i enganxar. Heu de procurar, sobretot a la Gran Pregunta, que l’alumnat hagi de redactar la seva resposta, i l’hagi de pensar, tot un repte.

#### Un exemple

Voleu que els nens i les nenes realitzin un estudi sobre l’aparell locomotor des d’un punt de vista de diverses àrees curriculars. L’objectiu final és elaborar, entre tot el grup classe, un mural amb els noms en anglès i català dels principals músculs i ossos del cos humà.

Penseu les preguntes:

1. Quina és la funció de l’aparell locomotor?
2. Quins dos sistemes el composen?
3. Quina quantitat aproximada d’ossos podem trobar al cos humà?
4. Escriu en anglès i català el nom de cinc ossos i cinc músculs del nostre cos?
5. Fes un dibuix aproximat de la forma dels músculs que has triat.
6. Investiga sobre alguna malaltia relacionada amb l’aparell locomotor. Posteriorment l’hauràs d’explicar als teus companys.

La gran pregunta.

- Com mantindries en perfecte estat el teu aparell locomotor?

Ara cal buscar les webs on adreçareu el vostre alumnat.

- http://www.xtec.es/~ajimeno/cn3eso/14locomotor/14locomotor.htm
- http://www.xtec.es/~rvillanu/locomotor/locomotor.htm
- http://www.wordreference.com/
- http://www.edu365.cat/primaria/muds/natural/esquelet/index.htm
- http://www.edu365.cat/primaria/muds/natural/esquelet2/index.htm
- http://www.apples4theteacher.com/elibrary/bodybook.html
- http://kidshealth.org/PageManager.jsp?lic=1&article_set=29673&ps=110

A continuació cal generar la cacera. Per fer-ho aneu al generador i ompliu els apartats. Abans unes recomanacions:

- Obriu una carpeta al vostre disc dur, aquí és on desareu la cacera al finalitzar els passos que marca el generador.
- Deseu, en aquesta carpeta, les imatges que inclou la vostra cacera.
- Seguiu les indicacions del generador http://www.aula21.net/cazas/cacera.htm
- Al clicar a sobre de “Crear la web” no us ha de preocupar que no es vegin les imatges. Observeu que apareix la referència del lloc on es troben, aquestes apareixeran posteriorment, un cop hagiu desat aquest arxiu a la vostra carpeta .
- Deseu la web amb el format de “Pàgina web”, no “Pàgina web complerta”.

El resultat final pot ser aquest http://www.xtec.es/~ffernan7/caceres/locomotor.htm

Animeu-vos i genereu la vostra pròpia cacera del tresor. Si disposeu de pàgina web personal podeu pujar-la a internet i així la podeu compartir amb la resta de professorat. Per fer-ho només cal enviar l’adreça als administradors de “Caceres del tresor”.

### Programació de l’activitat

#### Metodologia

A través del treball cooperatiu, el vostre alumnat ha d’arribar a unes conclusions, que aparentment poden semblar induïdes, però que en realitat provenen de les seves pròpies vivències i recerques realitzades. Heu de fugir del “típic” treball en grup on el millor, treballa, i la resta són els convidats a la festa. La vostra principal feina serà evitar aquesta situació. Heu de vetllar perquè cadascú, dins de les seves possibilitats, participi en l’elaboració del treball final.

#### Objectius curriculars

- Participar activament en el treball de grup, adoptant una actitud responsable, solidària i cooperativa. I argumentar les pròpies opinions i contrastant-les amb les del altres.
- Plantejar-se i resoldre interrogants relacionats amb l’entorn natural, social i cultural, utilitzant estratègies de recerca i tractament de la informació.
- Conèixer els conceptes relacionats amb l’aparell locomotor.

#### Objectius TIC

- Instal·lar un programa al vostre ordinador.
- Accedir a pàgines web prèviament seleccionades.
- Capturar i modificar imatges amb un editor d’imatges.
- Crear activitats on-line.

#### Temporització

El temps necessari, per dur a terme una cacera del tresor, vindrà marcat per la pròpia cacera.

#### Avaluació

La resposta raonada a la gran pregunta, així com les respostes encertades a les preguntes tancades, seran un bon indicador d’avaluació.

### Informació complementària

- JClic sobre l’aparell locomotor
  http://tinyurl.com/4a5xsm

- Flash dels diversos aparells i sistemes del cos humà. En castellà.
  http://www.juntadeandalucia.es/averroes/manuelperez/curso0405/udanatomia/index.swf

- Flash d’autocorreció, en castellà.
  http://www.juntadeandalucia.es/averroes/recursos_informaticos/andared02/los_huesos/

Tornar al principi del document