# . Competència digital i comunicativa audiovisual

## Festes i tradicions

Aquesta pràctica pretén reforçar el treball sobre les festes i tradicions de Catalunya amb l’ajut dels ordinadors. Està adreçada als més menuts de l’escola. Podríem haver triat qualsevol festa tradicional, ja que hi ha activitats paral·leles a les que us proposarem a continuació, però creiem que, per a Catalunya, no hi ha cap festa més significativa que la de Sant Jordi.

### Desenvolupament de la pràctica

En aquesta ocasió feu servir el JClic, el portal edu365 i els Quaderns Virtuals.

#### Opció 1: Jclic de Sant Jordi

Aneu, directament, a l’adreça següent, on un equip de mestres ha fet un treball meravellós recollint en una sola pàgina tot un conjunt d’activitats que serveixen per treballar aspectes de totes les àrees curriculars: http://www.xtec.cat/~mfortun4/jclics.htm

Concretament, fixeu-vos en l’apartat que tracta sobre temes relacionats amb festes i tradicions. Icona situada a la columna de l’esquerra en l’últim lloc.

http://www.xtec.cat/%7Emfortun4/jclics/vocabulari_any.htm

Veieu que es torna a obrir un altre ventall de possibilitats per tractar tots els centres d’interès que treballeu al llarg del curs:

Obriu l’activitat de Sant Jordi. Veieu que ofereix 5 blocs de treball :

- Cerca la imatge.
- Cerca el seu nom.
- Trencaclosques.
- Copia el text.
- Escriu el dictat.

En tots els blocs, les imatges estan acompanyades dels sons corresponents, de forma que facilita la feina dels nens i de les nenes. Veureu que ràpidament descobreixen com troben més fàcilment la solució, clicant a sobre del dibuix o a sobre del text.

Els quatre primers blocs els poden realitzar amb més o menys temps. L’apartat Escriu el dictat està restringit als més avançats o pot ser per al curs vinent, a primer, quan ja la majoria saben llegir i escriure paraules treballades amb anterioritat.

Un parell d’advertiments:

- Atents perquè, a vegades, podeu sortir-vos de l’activitat si cliqueu les icones dels costats.
- L’última pantalla de cada bloc conté una mèmoria. Potser us passa per alt aquesta activitat en veure una pantalla en negre.

Heu obert el paquet de Sant Jordi, però podeu comprovar que si tinguéssiu l’obligació d’utilitzar els ordinadors, podríeu passar-vos tot el curs treballant amb les activitats que pengen d’aquesta pàgina.

Cerqueu a la Zona Clic alguna altra activitat relacionada amb les festes. Deseu el nom de l’activitat i l’adreça on trobar-la en un document amb el nom nomusuarixtec_m4p1.odt.

#### Opció 2: Sant Jordi a edu365.cat

Canvieu de lloc i aneu a El món per un forat: http://www.edu365.cat/infantil/monperunforat/

Obriu la secció dedicada a Societat i entreu al paquet dedicat a Sant Jordi.

A partir d’aquí, podeu seguir les indicacions de la pràctica 1 del mòdul 4, on es tracta amb profunditat les possibilitats que ofereix aquest espai.

#### Opció 3: Quadern Virtual de Sant Jordi

Torneu a canviar de lloc i ara aneu a treballar amb uns tipus d’activitats que cada dia estan més a l’abast de tothom, els quaderns virtuals : .Quadern virtual de Sant Jordi.

Comproveu que consta de dues pàgines d’activitats. Algunes les podeu treballar amb tot el grup classe, ja que presenten certa dificultat a l’hora de llegir el text. I d’altres les podreu realitzar de forma individual amb cada nen o cada nena.

### Programació de l’activitat

#### Requeriments de maquinari i de programari

És recomanable que cada nen i cada nena disposi d’un ordinador connectat a Internet amb el “Java” descarregat.

#### Metodologia

Aquestes activitats les podeu realitzar amb l’alumnat de P4 i P5. El primer dia cal presentar l’activitat amb l’ajut del canó de projecció. S’ha d’insistir molt en la responsabilitat de cadascú, en la importància de no fallar, de no fer clic, clic, clic a qualsevol lloc, ja que, després, abans de passar de bloc, heu de comprovar el percentatge d’encerts i, si no han superat una xifra, han de tornar a repetir tota l’activitat. No us estranyeu si després d’unes quantes sessions observeu que ells mateixos, abans d’avisar-vos, comproven el percentatge d’encerts. Si superen la xifra pactada us avisen; si no, ells mateixos comencen de nou.

#### Objectius curriculars

- Adquirir el vocabulari relacionat amb les festes i tradicions catalanes.

#### Objectius TIC

- Usar el ratolí per assenyalar i fer clic.
- Col·leccionar, classificar, ordenar i col·locar en sèries, diferents tipus d’objectes.
- Apreciar la necessitat d’usos responsables de les TIC.
- Iniciar-se en el treball amb l’ordinador.

#### Temporització

Podeu dedicar un parell de sessions a cada paquet d’activitats del JClic. En cadascuna hi desenvolupeu dos blocs. L’ordre dels blocs és aleatori.

Podeu dedicar dues sessions a realitzar les activitats d’El món per un forat. I també podeu dedicar un parell de sessions més per dur a terme el quadern virtual.

#### Avaluació

Aquest cop depen molt dels vostres objectius. Sabeu que disposeu d’un informe complet de les diferents activitats JClic que realitza cada nen i cada nena, clicant a sobre de l’icona .

Per altra banda, els Quaderns Virtuals ofereixen la possibilitat d’autocorrecció, clicant a la part inferior de cada pàgina.

Podeu comprovar que les noves tecnologies ofereixen una quantitat inimaginable de recursos per desenvolupar els centres d’interès que treballeu a la classe. Només cal seure i planificar, amb molta cura, quins utilitzareu en cada cas.

### Informació complementària

Algunes adreces on trobar informació complementària sobre festes i tradicions :

- http://www.lamalla.net/especials/santjordi/portada.htm
- http://www.xtec.cat/escola/festes/index.htm
- http://www.xtec.cat/~aguiu1/socials/folklore.htm
- http://www.ciutatoci.com/festes/index.php

Tornar al principi del document