# . Competència digital i comunicativa audiovisual

## Estadístiques i gràfics per representar les tasques de la llar

En aquesta activitat us proposem la realització d’una enquesta relacionada amb……. i la representació dels seus resultats. Primer examineu diversos exemples d’ús d’enquestes. Després us proposarem realitzar-ne una, i buidar-ne les respostes i expressar-ne els resultats mitjançant un full de càlcul.

### Desenvolupament de la pràctica

#### Primera proposta

Observeu una enquesta sobre el treball domèstic i de cura dins del blog del CEIP Daniel Mangraner Qui fa què http://phobos.xtec.cat/ceipdanielmangrane/bloc/?p=222

Veieu que cada cicle ha elaborat una enquesta sobre el mateix tema. L’alumnat ha treballat els aspectes dels quals es volia recollir informació i ha decidit les preguntes. Finalment ha passat els qüestionaris i els ha contestat. Si passeu totes les diapos de la presentació podreu observar el treball en profunditat.

A continuació observeu una enquesta amb la seva corresponent fitxa on s’explica la finalitat: a qui va adreçada, les consignes a donar… Es tracta d’un exemple d’enquesta sobre els estereotips familiars (elaborada per Francesc Segura) http://phobos.xtec.cat/fsegura2/file.php/6/INSTRUMENT_5.pdf

Aquí teniu un exemple d’enquesta sobre una altra temàtica: els videojocs, feta al CEIP Banús. Podeu observar una manera d’expressar els resultats de cadascuna de les preguntes: http://www.xtec.cat/ceipbanus/revi/r55/pa55/0255.htm

#### Segona proposta

Fins ara heu observat els resultats ja realitzats. Ara exploreu algunes de les possibilitats que ofereixen els fulls de càlcul.

Obriu el fitxer m3p4.ods

Veieu un conjunt de fulls de càlcul que recullen les dades d’una enquesta sobre el repartiment de les tasques a la llar.

En primer lloc s’han recollit les dades de la classe i observeu que queden per recollir les dades del cicle i de l’escola.

Si mireu l’extrem inferior esquerra, us adonareu que es tracta de cinc fulls. En el primer “Recollida de dades” hi ha el full que conté les dades. En els quatre restants hi ha els gràfics circulars resultants de les dades d’alumnes, del repartiment de tasques de casa, que corresponen a l’enquesta que s’ha respost a la classe, al cicle i a l’escola.

Si cliqueu les pestanyes inferiors podreu explorar els gràfics.

Noteu que els gràfics que corresponen al cicle i a l’escola estan per fer. Precisament és aquesta tasca la que us proposem. Imagineu-vos que es tracta d’una escola de doble línia d’uns 25 nens i nenes a cada grup-classe. Inventeu-vos els resultats de l’enquesta i introduïu-los a les cel·les que correspon al cicle i a l’escola. Feu atenció de no posar cap resultat a les cel·les dels totals, ja que el full està preparat per a fer els càlculs automàticament.

Finalment, comproveu que al full “Tasques casa cicle”, on trobareu el gràfic del cicle, ha variat i es correspon amb les dades que heu introduït.

Deseu el fitxer, amb el nom nomusuarixtec_m3p4.ods.

### Programació de l’activitat

#### Metodologia

Trieu el tema o fenòmen al voltant del qual voleu tenir informació. A partir del tema demaneu als nens i a les nenes quines informacions necessiten preguntar per estudiar el fenòmen. Per grups, treballeu les possibles preguntes. Si és la primera vegada que elaboreu una enquesta, procureu que les respostes siguin tancades: de resposta de múltiple elecció o de resposta alternativa.

Abans de passar l’enquesta, convé que pregunteu als nens i nenes quins resultats pensen que obtindran. Anoteu les seves suposicions o hipòtesis i comproveu-les més tard després de fer el buidat de les dades.

Com heu vist, la interpretació i l’expressió dels resultats es pot fer amb l’ajuda d’un full de càlcul. Una vegada realitzades les gràfiques, feu que cada grup comenti per escrit el resultat. Oferiu models de frases que recullin el sentit del resum de les dades i la interpretació de les gràfiques.

#### Requeriments de maquinari i de programari

Un ordinador per grup i el paquet OpenOffice on hi ha el programa Calc.

#### Temporització

Per realitzar tot el procés de disseny de l’enquesta, obtenció i tabulació dels resultats i introducció al full de càlcul, necessitareu unes cinc o sis sessions. Tanmateix per la introducció al full de càlcul i realització de les gràfiques, amb una sessió pot ser suficient.

#### Objectius curriculars

- Tenir un esperit crític davant dels estereotips i prejudicis, així com de les situacions d’injustícia i discriminació per raons de gènere.
- Realitzar observacions reals i quantificar-les estadísticament.
- Construir i interpretar gràfics, diagrames i taules.
- Crear sistemes de recollida i ordenació de les dades.

#### Objectius TIC

- Usar fulls de càlcul per a la recollida d’informació numèrica i l’expressió gràfica dels resultats.

### Més informació sobre els gràfics als fulls de càlcul

- Com fer un gràfic circular amb l’ajuda del full de càlcul:
  - http://www.xtec.cat/formaciotic/dvdformacio/materials/td102/d102m2/d102m2p1.htm
  - http://www.xtec.cat/formaciotic/dvdformacio/materials/td51/d51m3/d51m3p1.htm
- Com fer un gràfic de barres amb l’ajuda del full de càlcul:
  - http://www.xtec.cat/formaciotic/dvdformacio/materials/td102/d102m2/d102m2p2.htm
- A la pàgina 69 d’aquest document trobareu l’explicació de com fer un diagrama de barres:
  - http://www.xtec.cat/formaciotic/dvdformacio/materials/d01/d01.pdf

Tornar al principi del document