# . Competència digital i comunicativa audiovisual

## El govern municipal

Amb aquesta pràctica es pretén que l’alumnat conegui el funcionament del seu ajuntament, com s’organitza el poder municipal i quines són les funcions del màxim responsable d’aquest govern.

Per realitzar-la, es proposa preparar una entrevista per fer-la a l’alcalde de la població.

### Desenvolupament de la pràctica

Aquesta pràctica se centra en la realització d’una entrevista a l’alcalde. Cal un treball previ de documentació per elaborar els ítems. Aquesta tasca ha de permetre, a l’alumnat, conèixer el funcionament de l’ajuntament del municipi. Durant el treball previ és important tenir en compte els mitjans tècnics que s’utilitzaran per enregistrar-la: gravadora, ordinador portàtil, micròfons i càmera fotogràfica.

I cal un treball posterior de tractament i edició de l’entrevista, utilitzant els mitjans tècnics més adequats, que permetin fer arribar el seu resultat al màxim de gent possible.

#### L’organització municipal

El treball previ, a la visita de l’ajuntament i a l’entrevista amb l’alcalde, ha d’anar encaminat a conèixer l’organització del govern municipal.

Per accedir a la informació general de cadascun dels ajuntaments de Catalunya, usarem aquesta adreça del municat.net, un portal dedicat a les informacions del món comarcal i local de Catalunya.

http://www.gencat.net:8000/osial/owa/p12.lli_ens

Es tracta del formulari a través del qual es pot accedir a tots els ens locals de Catalunya.

Al desplegable Tipus d’ens escolliu l’opció Ajuntament i al quadre de diàleg Població de l’adreça escriviu el nom del municipi. Finalment premeu el botó Cercar.

Apareix una pantalla amb les dades més generals de l’Ajuntament, i al lateral esquerra un menú des d’on podeu accedir a dades més específiques:

- Dades generals: denominació, adreça, CIF…
- Els pressupostos que gestionen: els ingressos i les despeses.
- Les entitats de població que en depenen.
- En quins organismes supramunicipals, comarcals, provincials…, participen.
- El nom i cognoms dels regidors que formen el ple; partits als quals pertanyen; càrrec que ocupen…
- Els resultats de les diferents eleccions muncipals, des de l’any 1979 ençà. Partits i agrupacions d’electors que hi han participat, vots, regidors…
- Informació sobre els diners que rep el municipi del Fons de Cooperació Local de Catalunya.
- Si l’ajuntament disposa de web.

L’anàlisi d’alguns dels apartats permet conèixer alguns elements de l’estructura i del funcionament del govern municipal. Entre els que podeu usar per a preparar la visita a l’ajuntament, i per a realitzar l’entrevista a l’alcalde són:

- De l’apartat Dades generals el nom oficial del municipi. L’escut oficial i el nom de l’alcalde.
- De Pressupostos i liquidacions es pot saber si la diferència entre els ingressos i les despeses és positiva o negativa. Quins són els impostos que cobra l’ajuntament i en què es gasta els diners.
- D’Entitats que el formen podeu saber quines entitats locals menors o pedanies el formen: agregat, parròquia, llogaret, caseria o poblat.
- Des de Participació en altres ens es pot deduir quins serveis es gestionen de manera conjunta amb altres municipis, per tal de poder mancomunar esforços i reduir despeses.
- La Composió del ple ressenya el nom dels regidors que formen el consistori i el càrrec que ocupen: l’alcaldia, les tinències d’alcaldia, les regidories… També permet deduir qui ostenta el poder municipal i qui està a l’oposició.
- A l’apartat Eleccions municipals podeu saber els partits polítics que es van presentar a les eleccions municipals. Els vots que van treure i com es va aconseguir la majoria per a governar.

Alguns ajuntaments tenen, al seu web, una informació més completa de l’organigrama municipal, és el cas de Valls o Granollers.

Entreu al web del vostre ajuntament i feu una impressió de pantalla dels següents apartats:

a) Dades generals.

b) Les entitats de població que en depenen.

c) Composió del ple.

Deseu els arxius amb els noms:

- nomusuarixtec_m4p31.jpg,
- nomusuarixtec_m4p32.jpg i
- nomusuarixtec_m4p33.jpg.

A partir de les informacions recollides cal elaborar un dossier amb aquests continguts:

- Nom del municipi i comarca.
- Escut i altres símbols.
- Nom de l’alcalde i partit o agrupació d’electors al qual pertany.
- Nom dels regidors, partits o agrupacions d’electors als quals pertanyen i càrrec que ocupen.
- Serveis municipals que es gestionen: policia municipal, neteja, aigua, escombraries, bombers, manteniment de carrers i places i altres equipaments.
- El finançament: els impostos que gestiona.

#### L’entrevista amb l’alcalde

L’objectiu de la realització del dossier anterior és confeccionar, de manera conjunta, una entrevista amb l’alcalde o alcaldessa del municipi.

A continuació es mostren tres entrevistes realitzades als alcaldes de Baga, Salt i el Vendrell:.

- Entrevista a l’alcalde de Bagà (alumnes de 6è del CEIP Galzeran de Pinós)
- Entrevista a l’alcalde de Salt (alumnes de 3r del CEIP Silvestre Santaló)
- Entrevista a l’alcaldessa del Vendrell (alumnes de 3r del CEIP els Secallets de Coma-ruga)

Cal que les preguntes de l’entrevista siguin de resposta curta i entenedora per a l’alumnat. I que n’hi hagi el nombre suficient perquè cadascun dels alumnes, del grup-classe, en pugui fer una.

Aprofiteu l’avinetesa de l’entrevista per fer unes fotografies que us serveixein per a il·lustrar la posterior publicació: fotografia de l’alcaldessa, de l’edifici de l’ajuntament, de la sala de plens… Per a l’ús de les càmeres fotogràfiques digitals veieu la pràctica 1 del mòdul 7.

#### Recursos tècnics per a gravar i editar l’entrevista

Si bé les possibilitats tècniques d’enregistrament de l’entrevista són nombroses, en aquesta pràctica es proposa l’enregistrament digital del so. La podeu fer amb una gravadora digital com la Sony IC Recorder ICD-P320 que està disponible en servei de préstec als Centres de Recursos Pedagògics del Departament d’Educació. O bé, useu, directament, un ordinador portàtil. Es connecta un micròfon i es gestiona la gravació mitjançant el programa Audacity.

Si utilitzeu la gravadora digital per a la realització de l’entrevista, caldrà que traspasseu l’arxiu o arxius de so de la gravadora a l’ordinador. Per a fer-ho heu d’instal·lar el programari que ve a la mateixa.

Un cop instal·lat, i abans d’obrir-lo, cal connectar la gravadora a l’ordinador mitjançant un port USB.

A continuació ja podeu obrir el programa.

Si s’utilitza per primera vegada surt un missatge que demana a quina sèrie pertany la gravadora. Cal escollir ICD-P Series com mostra la imatge.

Si la gravadora no està connectada a l’ordinador, en acceptar l’opció vàlida, surt un missatge dient que no es pot continuar: s’ha de connectar.

A continuació, apareix una altra pantalla que pregunta si es vol activar l’opció Autosave (Autodesat). Canceleu aquesta pantalla.

La pantalla de treball és aquesta:

La part esquerra de la pantalla mostra el contingut de la gravadora. A la part superior, hi ha les carpetes de la mateixa on heu desat els arxius gravats durant l’entrevista. A la part inferior es visualitzen els arxius de so de cada carpeta.

La part dreta de la pantalla mostra el vostre Ordinador. Cal seleccionar la carpeta on vulgueu desar els arxius de so. Aquesta selecció de carpeta es fa des de la part superior dreta. A la part inferior dreta, visualitzeu els arxius que importeu des de la gravadora.

Per passar els arxius de so de la gravadora a l’ordinador, utilitzeu l’opció Save.

Doneu un nom a l’arxiu, per exemple “entrevista” i es desa en format *.wav a la carpeta escollida de l’ordinador.

Amb els arxius de so de l’entrevista, ja els teniu preparats per a tractar-los amb el programa Audacity.

Podeu fer dues coses:

- Publicar els arxius de la manera com han quedat. En aquest cas és convenient passar-los a format *.mp3. L’Audacity, des del menú Fitxer permet escollir l’opció Exporta com a MP3….

- Tractar-los perquè la qualitat de so suigui més bona. Al Mòdul 2 dels materials telemàtics “El so a l’aula”, s’explica el funcionament de l’Audacity.

#### El resultat de l’entrevista

Podeu publicar l’entrevista al web de l’escola. Prèviament, però, haureu transcrit les respostes de l’alcalde o l’alcaldessa.

En un apartat del web, podeu reproduir les preguntes i les pertinents respostes. A més hi podeu adjuntar les fotografies que heu realitzat durant la vista a l’ajuntament i a l’entrevista. I l’arxiu o arxius de so.

Si heu tractat els arxius de so, disposeu d’un arxiu per a cada pregunta i resposta. L’entrevista es pot posar en una taula de dues columnes i de tantes files com preguntes hi hagi. A la columna de l’esquerra, més estreta, hi haurà l’arxiu de so i, a la de la dreta, la pregunta i la resposta escrites.

### Programació de l’activitat

#### Metodologia

Es tracta d’una activitat que combina el treball en gran grup: posada en comú de les dades i realització de l’entrevista. Per parelles:cerca de la informació i transcripció de l’entrevista. I individual: elaboració d’un dossier amb les informacions bàsiques sobre el funcionament de l’ajuntament i la valoració de l’entrevista.

Cal explicar correctament el funcionament de la gravadora i de la càmera de fotografiar, en cas que decidiu que alguns alumnes enregistrin l’entrevista i facin les fotografies per al reportatge.

Una part significativa, de les orientacions metodològiques bàsiques per desenvolupar aquesta activitat, fa referència a actuacions que ha de dur a terme directament l’ensenyant:

- Cal que programeu, amb antelació, la visita a l’ajuntament i l’entrevista amb l’alcalde.
- La preparació dels elements tècnics per a enregistrar l’entrevista.
- La preparació dels arxius de so per a ser publicats al web del centre i perquè els alumnes puguin fer una correcta transcripció.
- La publicació al web del centre d’acord amb el responsable del mateix.

#### Requeriments de maquinari i programari

Ordinador amb connexió a internet i que tingui els següents programes: processador de textos; programa de tractament d’imatges digitals (Gimp); l’Audacity i un programa per a la gestió de llocs web (Filezilla o Dreamweaver). Pel què fa a la gravadora digital Sony IC Recorder ICD-P320 necessiteu d’un programari específic per a poder traspassar la gravació a l’ordinador per a poder-la editar amb l’Audacity. Una càmera fotogràfica digital.

#### Objectius curriculars

- Saber com s’organitza el govern municipal.
- Identificar les funcions de l’ajuntament.
- Conèixer els serveis municipals i els símbols del muncipi.

#### Objectius TIC

- Gravar i editar so mitjançant procediments digitals.
- Usar el processador de textos per a transcriure l’entrevista.
- Publicar el resultat de l’entrevista al web de l’escola.
- Obtenir informació de pàgines web municipals.

#### Temporització

Les sessions destinades a la realització d’aquesta activitat són quatre. La primera es dedica a la cerca, la recollida i la sistematització de la informació sobre l’ajuntament del municipi. A la segona, s’acaba de perfilar i organitzar la informació recollida, i s’elabora l’entrevista; també es distribueix les preguntes entre els alumnes. La tercera, de durada variable, és la visita a l’ajuntament i l’entrevista amb l’alcalde o l’alcaldessa. A la quarta, es fa la transcripció per part de l’alumnat de l’entrevista i se’n fa la valoració.

#### Avaluació

L’avaluació es fa a partir del dossier sobre l’organització municipal realitzat abans de l’entrevista, i el comentari efectuat per cadascun dels alumnes sobre el seu resultat. També s’avalua la tasca realitzada durant el procés de transcripció.

Tornar al principi del document