# . Competència digital i comunicativa audiovisual

### El relleu de Catalunya

El títol d’aquesta pràctica permet dedicar tot un curs aplicant els recursos existents a la Xarxa. Comenceu fent una ullada al portal Edu365. A continuació, passeu a treballar una web dedicada exclusivament als mapes. La part central està basada en el programa Google Earth.

#### Desenvolupament de la pràctica

Obriu el portal Edu365 (http://www.edu365.cat). A la secció dedicada a primària, dins de l’apartat dels alumnes, cliqueu a sobre de Coneixement del medi social i cultural.

Aquesta pàgina ha de ser de referència per a tots els que treballeu l’àrea de ciències socials. Fixeu-vos en les MUD, miniunitats didàctiques, activitats pensades com a reforç o ampliació, segons el cas, dels continguts treballats a l’aula ordinària. Obriu-ne algunes: “Les formes de la terra”, “El relleu de catalunya” …, i comproveu com s’adapten perfectament als continguts de l’àrea. A continuació, sense abandonar aquesta pàgina, cliqueu, a la part superior, a sobre de MAPES: http://www.xtec.cat/recursos/socials/mapes/index.htm.

S’obre la secció dedicada exclusivament a Catalunya, però val la pena fixar-se en la part esquerra, on observareu que podeu trobar-hi, també, mapes d’Espanya, d’Europa, del món i cartografia diversa.

Cliqueu a sobre de l’apartat dedicat al món. De les diferents possibilitats que ofereix, trieu la segona, Google Earth, cliqueu a sobre i anireu directament a la pàgina de descàrregues : http://earth.google.com/ . Aquest és un programa en constant evolució, amb una interfície molt intuïtiva que permet navegar d’un extrem a l’altre del planeta amb una gran facilitat. Per poder-lo utilitzar és necessari estar connectat a Internet ja que les imatges es descarreguen en línia, però anem pas per pas. Cliqueu a sobre de descàrregues, situat a l’esquerra de la pantalla.

Actualment permet descarregar la versió 4.0 en tres versions, depenent del sistema operatiu. Trobareu totes les necessitats de requeriments del maquinari en aquesta mateixa pàgina.

Nota: una alternativa al Google Earth és el Google Maps, que funciona totalment en línia i permet realitzar les principals funcions de localització i navegació sense algunes de les possibilitats del Google Earth.

Instal·leu el programa i comenceu a gaudir d’unes imatges espectaculars. Per facilitar la comprensió de totes les eines que ofereix, canvieu l’idioma. Cliqueu a sobre de Tools. S’obre una nova finestra. Cliqueu la pestanya que indica General i un cop aquí canvieu l’idioma a l’opció Language Settings

Caldrà que tanqueu l’aplicació i la torneu a obrir perquè els canvis siguin efectius.

A la part esquerra, trobareu tres submenús: Buscar, Lugares i Capas. Dins de Buscar teniu tres opcions:

- Volar: escriviu el lloc on voleu arribar i cliqueu a sobre de la lupa, llavors comença un vol fins a situar-vos a sobre del lloc triat.

- Buscar negocios: Són una mena de pàgines grogues amb la particularitat que situen al mapa el negoci triat.

- Cómo llegar: Traça el recorregut per carretera entre les dues poblacions triades.

Tota la informació complementària que apareix a sobre del mapa depèn de la configuració del submenú Capas. Podeu marcar o desmarcar les opcions que més us interessin. També podeu observar com s’expliciten tots els canvis de carreteres al llarg de la ruta. Baixeu la barra lateral d’aquestes explicacions i cliqueu a sobre de Vista imprimible, directament s’obre una altra aplicació Google Maps, on podeu combinar la vista del mapa amb la del satèl·lit.

El submenú Lugares emmagatzema els diferents llocs que aneu visitant. Curiosament ja porta, per defecte, un conjunt de llocs, entre ells, la Basílica del Pilar a Saragossa.

No podeu oblidar el navegador, situat a la dreta, que permet simular el vol des d’un avió. Teniu diversos comandaments: la barra vertical que apropa o allunya la imatge; la barra superior que permet el canvi de perspectiva (plana o en relleu); la brúixola que permet desplaçar la imatge pels quatre punts cardinals i, finalment, les fletxes de l’interior que permeten desplaçar-vos pel mapa.

Localitzeu el vostre centre escolar, captureu la pantalla i deseu-la amb el nom nomusuarixtec_m1p3.jpg.

Ara és el moment de pensar com podeu aprofitar aquesta eina amb l’alumnat.

Voleu fins al ”Delta del Ebro”. Acosteu-vos-hi amb el zoom. Qui no es rendeix a seguir el curs del riu! Voleu fins al seu naixement, o fins a la desembocadura del Segre i remunteu aquest afluent. Les possibles activitats a muntar dependran de l’edat de l’alumnat. En el trajecte podeu identificar les principals ciutats, els embassaments, les serres…, que travessa. No oblideu d’utilitzar la barra horitzontal per anar comprovant el paisatge per on aneu passant o, fins i tot, comprovar l’alçada de les parets d’una pressa.

Aquesta aplicació no està vetada als més menuts. Podeu volar fins al vostre centre, barri o població i a partir d’aquí identificar-hi els diferents carrers. Ara cada alumne pot marcar l’itinerari a seguir des de casa seva a l’escola, o el camí a seguir des de l’escola a …… Per realitzar aquesta activitat podeu capturar la imatge i, a continuació, amb el programa de dibuix, marcar el recorregut a seguir.

La majoria dels centres realitzeu colònies escolars o sortides lluny del vostre entorn. Com a feina prèvia, podeu preparar la ruta a seguir des de l’escola fins al lloc concret combinant el Google Earth i el Google Maps. La impressió d’aquesta imatge pot servir com a comunicació per a les famílies, de forma que l’alumnat se senti més implicat en l’organització de l’activitat.

Per acabar, experimenteu amb les eines que es troben a la part superior de la pantalla. Podeu calcular distàncies en línia recta, traçar rutes entre diverses poblacions, imprimir la pantalla que teniu seleccionada o, fins i tot, enviar-la per correu electrònic.

#### Programació de l’activitat

- Metodologia

Heu de distingir dos moments clarament diferenciats en la realització d’aquesta activitat. Una primera sessió, amb tot el grup, i amb l’ajuda del canó de projecció, heu d’explicar el funcionament bàsic de l’aplicació. A continuació, i per parelles, podeu ”volar” amb el Google Earth i familiaritzar-vos amb el seu ús. En una segona sessió, de manera individual, heu de dur a terme les activitats programades.

- Material necessari

Cal un ordinador connectat a Internet i és molt aconsellable disposar del canó de projecció per mostrar, al grup, les activitats a realitzar.

- Objectius curriculars
  - Reconèixer les formes del relleu de Catalunya.
  - Identificar el curs d’un riu.
  - Orientar-se als carrers del poble/ciutat.

- Objectius TIC
  - Descarregar i instal·lar una aplicació.
  - Capturar imatges per tractar-les posteriorment amb programari gràfic.
  - Imprimir de forma selectiva.

- Temps

Dependrà molt de l’activitat proposada. Heu de dedicar-hi, com a mínim, dues sessions, una d’elles per mostrar el Google Earth i començar-hi a treballar i l’altra per realitzar alguna activitat relacionada amb el currículum .

#### Informació complementària

Podeu trobar informació complementària a les adreces següents:

- Actualment es pot accedir a una altra aplicació que ofereix totes les particularitats de Geogle Earth amb l’avantatge que no cal instal·lar-la al vostre ordinador. Un petit inconvenient és, per qui no domina l’anglès,que no hi ha ni versions en català, ni en castellà. L’aplicació és Live Maps, la podeu trobar a l’adreça http://maps.live.com
- Si voleu realitzar una visita guiada per saber més sobre el funcionament de l’aplicació, podeu visitar aquesta web http://earth.google.es/tour/
- http://www.xtec.cat/crp-pineda/dinamitzacio/recurtic/gearth/index.htm Web que recull una sèrie d’explicacions i activitats sobre l’aplicació.
- Web que recull un conjunt d’activitats centrades la majoria a Colòmbia http://www.eduteka.org/GoogleEarth2.php.
- Proposta de treball del CRP Baix Llobregat 1I http://www.xtec.cat/crp-santfeliu/propostes/google/tombpoble.htm

Tornar al principi del document