# . Competència digital i comunicativa audiovisual

## Observació del paisatge

En aquesta activitat treballareu l’observació del paisatge, no per identificar-ne els principals components, sinó per a conèixer els trets més característics, tenint en compte els canvis que s’hi produeixen. Uns canvis a causa del pas del temps (les estacions, el dia i la nit…) o per la intervenció humana. Des del punt de vista de les TIC, aquesta pràctica utilitza de manera mesurada el material gràfic present a la Xarxa.

### Desenvolupament de la pràctica

Per desenvolupar aquesta pràctica, baseu-vos en l’apartat Observa del programa Paisatge d’Educàlia http://educalia.educared.net/paisajes/observa.jsp, que centra l’atenció en els colors, les formes i el pas del temps (dia i nit) sobre un paisatge. A més a més, també, fa descobrir les emocions que produeix un determinat paisatge sobre les persones.

Les opcions de treball que presenta l’apartat Observa són:

- Els colors: aquesta activitat es basa en el color del paisatge. Un color que indica si el paisatge que teniu davant és natural o urbà o que un mateix color pot agafar diferents matisos segons on es troba.

- Les formes: en aquesta activitat s’agafa com a punt de partida els contorns del paisatge i les formes que aquests contorns delimiten. Formes irregulars i complexes, o formes geomètriques, i us fan adonar en quins tipus de paisatges predominen cadascuna.

- El pas del temps: l’activitat d’observació que es proposa, es basa en els canvis que es produeixen en el paisatge al llarg del dia a causa de la incidència de la llum. Uns canvis que són, més o menys, espectaculars segons s’hi es donen en un paisatge natural, rural o urbà.

- Les teves emocions: la realització d’aquesta activitat té un marcat caràcter subjectiu. A partir de l’observació d’unes fotografies, s’han de descriure les sensacions.

En aquesta pràctica només es desenvolupa les opcions dels colors i del pas del temps.

#### Els colors

1. Descripció de la pantalla

Aquesta pantalla permet jugar amb l’escala de colors per tal de comprovar que, de vegades, un mateix color indica si us trobeu davant d’un paisatge natural, d’un paisatge rural o d’un urbà.

La pantalla presenta tres rengleres amb vuit petits cercles cadascuna. A cada rengle hi predomina un determinat tipus de paisatge:

- A la primera, les fotografies fan referència a paisatges dominats pel terra, el sòl, les roques…
- A la segona, els paisatges presenten un domini de l’element vegetal: plantes, conreus…
- A la tercera, hi ha un domini de l’element líquid: l’aigua.

Si passeu el cursor per damunt de cadascun dels petits cercles, aquest s’amplia a l’esquerra de la pantalla, mentre que a la dreta hi surt una breu descripció del que s’observa.

2. Propostes de treball

Com que els textos que pertanyen a cadascuna de les fotografies són molt poc adequats pels alumnes d’aquesta edat, cal que feu un treball oral de les fotografies basat en:

- Els colors que dominen a cada fotografia.
- El paisatge representat: natural, rural i urbà.
- Els elements del paisatge que indiquen si es tracta d’un paisatge natural, rural i urbà.
- L’estació de l’any.
- Els elements que indiquen l’estació de l’any.
- Els colors predominants a cada estació.

Aquest treball no cal que es faci amb totes les fotografies, amb tres o quatre de cada rengle n’hi ha prou.

Seleccioneu tres fotografies de cada renglera. Feu-ne una breu descripció. I escriviu tres preguntes que faríeu a l’alumnat.

El pas del temps

1. Descripció de la pantalla

En aquesta pantalla es treballen dos efectes del pas del temps en tres tipus de paisatges: natural, rural i urbà. Aquests dos aspectes són la llum i el moviment.

Els canvis que s’observen són els que es produeixen al llarg de 24 hores.

La pantalla presenta tres rengleres de 24 cercles. Cada cercle és una fotografia d’una hora del dia. Es comença i s’acaba a la mitjanit.

Cada renglera fa referència a un tipus de paisatge:

- Paisatge natural: el text que l’acompanya informa de la incidència de la llum sobre els objectes i la formació d’ombres.
- Paisatge rural: el text que l’acompanya destaca que l’activitat segueix el ritme del dia i la nit. També incideix en el fet que la mecanització permet treballar en unes condicions que abans eren molt incòmodes (de nit, amb fred).
- Paisatge urbà: el text que l’acompanya incideix en el fet que la llum dóna unes tonalitat al paisatge segons l’hora del dia, però que no marca el ritme de l’activitat.

Inicialment, només està desplegada la primera renglera.

2. Propostes de treball

Mentre observeu les tres rengleres, plantejareu aspectes com:

- Quin és el paisatge més canviant?
- Paisatge on el pas de les hores del dia afecti més l’activitat humana.
- Paisatge on canvien els seus components, per efecte de la llum del Sol.
- Activitats que apareixen en els paisatges rural i urbà.

Elaboreu un qüestionari que us serveixi per plantejar-lo als alumnes mentre estiguin observant aquest apartat del web “Paisatge”.

### Programació de l’activitat

#### Metodologia

Aquesta activitat, per les seves característiques, millor que es realitzi en petit grup (2 o 3 alumnes).

Les dues sessions s’iniciaran amb una prèvia conjunta.

##### Sessió 1

Presentació de fotografies sobre diferents paisatges: naturals, rurals i urbans. Els alumnes han de reconèixer les principals característiques dels paisatges. Es tracta, per tant, en aquesta primera part, que l’alumnat sàpiga distingir un paisatge d’un altre.

Per exemple: PAISATGE NATURAL - RURAL - URBÀ

- Fotografia 1
- Fotografia 2
- Fotografia 3
- Fotografia 4
- Fotografia 5
- Fotografia 6
- Fotografia 7

COLORS - ESTACIONS

- Fotografia 8
- Fotografia 9
- Fotografia 10
- Fotografia 11
- Fotografia 12
- Fotografia 13

##### Sessió 2

Amb altres fotografies feu un repàs dels conceptes de paisatge natural, rural i urbà i les seves principals característiques. Cal que aquestes fotografies mostrin diferents activitats humanes, especialment pel què fa a l’entorn rural i a l’entorn urbà.

Per exemple:

- Fotografia 14
- Fotografia 15
- Fotografia 16
- Fotografia 17
- Fotografia 18
- Fotografia 19

A la segona part de cadascuna d’aquestes sessions, treballeu en petit grup les dues opcions del web “Paisatge” d’Educàlia, proposades al desenvolupament de l’activitat: els colors i el pas del temps. Cada grup d’alumnes ha de tenir un qüestionari molt senzill que els ajudi a observar correctament el color del paisatge i el pas del temps.

#### Material necessari

Es necessiten ordinadors, amb connexió a Internet, per a cada grup i un altre per al professorat amb un videoprojector i una pantalla.

#### Objectius curriculars

- Conèixer els paisatges naturals, rurals i urbans.
- Enunciar elements diferenciadors dels paisatges naturals, urbans i rurals.
- Diferenciar les activitats humanes a l’entorn rural i a l’entorn urbà.
- Distingir les característiques de les estacions de l’any.
- Observar el pas del temps en un paisatge: el dia.

#### Objectius TIC

- Navegar dins d’un web.

#### Temps

Aquesta activitat està pensada per realitzar-la en dues sessions d’una hora de durada cadascuna.

### Informació complementària

En aquestes pàgines web hi podeu trobar fotografies de gran qualitat de paisatges d’arreu del món:

- La terra vista des del cel - http://www.amiimages.com/es/yann-arthus-bertrand-tarjeta-postale-la-tierra-vista-desde-el-cielo.htm
- Yann Arthus Bertrand. La Terra vista des del cel - http://www.yannarthusbertrand.com/yann2/affichage.php
- Paisatges espanyols. Centro Virtual Cervantes - http://cvc.cervantes.es/actcult/paisajes/default.htm
- Descobreix Catalunya en panoràmica - http://www.panocat.com/panocat/home.html**

Tornar al principi del document